As die wonder in jou lewe gebeur dat jy ‘n kind van God word, ontvang jy ‘n nuwe lewe waarin jy rus en vrede in die Here ervaar.
God het met die sonde afgereken deur sy Seun in die gestalte van ‘n sondige mens te stuur om as ‘n offer vir ons sonde te sterwe (Rom 8:3). Ons is daardeur vrygemaak van die straf en die mag van die sonde.
Die nuwe lewe wat Hy aan die kruis verwerf het vir almal wat in Hom glo, word deur die Gees aan ons geskenk, sodat ons gehoorsame mense kan word wat nie deur die sonde oorheers word nie, maar deur die Gees (Rom 8:4). Om werklik die heerlike, nuwe lewe te ontvang en te geniet, moet ons gedagtes deur die Gees beheer word. Dan sal ons met sy krag daadwerklik ‘n einde kan maak aan ons sondige praktyke (Rom 8:6).
Wanneer ons ons sondige aard oorwin deur gehoorsaam te wees aan die leiding van die Heilige Gees, ontvang ons ware lewe en vrede, want dit is die dinge waarmee die Gees Hom besig hou (Rom 8:6).
Onder die invloed van die Gees beleef ons oorwinning en lewe. Dit is die volle, ryk lewe waarin ons ons deur die Gees laat lei. Dan ondervind ons die blydskap en liefde wat kinders van God geniet omdat hulle aan die Here verbonde is.